WHA คาดรายได้อยู่ในระดับ 1.1-1.2 หมื่นลบ. เดินหน้าขยายพื้นที่ให้เช่าคลังสินค้า
WHA คาดรายได้อยู่ในระดับ 1.1-1.2 หมื่นลบ. หลังรับรู้รายได้จากธุรกิจให้เช่าคลังสินค้า เดินหน้าขยายพื้นที่ให้เช่าคลังสินค้า-ศูนย์กระจายสินค้าในช่วงไตรมาสสุดท้ายของปี 58
13 พ.ย. 2558

นางสาวจรีพร จารุกรสกุล ประธานเจ้าหน้าที่บริหาร และรองประธานกรรมการ บริษัท ดับบลิวเอชเอ คอร์ปอเรชั่น จำกัด (มหาชน) หรือ WHA เปิดเผยว่า สำหรับผลการดำเนินงานในปี 58 คาดว่ารายได้อยู่ในระดับ 1.1-1.2 หมื่นล้านบาท จากการรับรู้รายได้จากธุรกิจให้เช่าคลังสินค้า และศูนย์กระจายสินค้า รวมถึงโรงงานระดับพรีเมี่ยมเพิ่มมากขึ้นแล้ว ยังมีรายได้จากการขายสินทรัพย์ให้กับกองทรัสต์ เพื่อการลงทุนในอสังหาริมทรัพย์ และสิทธิการเช่า ดับบลิวเอชเอ พรีเมี่ยม โกรท (WHART) มูลค่าประมาณ 4,500 – 4,600 ล้านบาท ในช่วงไตรมาส 4 นี้อีกด้วย
นอกจากนี้บริษัทเพิ่งจำหน่ายอาคารสำนักงาน SJ Infinite I Business Complex และ อาคารสำนักงาน Bangna Business Complex ให้แก่กองทรัสต์เพื่อการลงทุนในอสังหาริมทรัพย์และสิทธิการเช่าดับบลิวเอชเอ บิสซิเนส คอมเพล็กซ์ (WHABT) เมื่อวันที่ 6 พฤศจิกายน ที่ผ่านมา และได้ชำระคืนเงินต้นจำนวน 2,075 ล้านบาททันที จนถึงปัจจุบันได้ชำระคืนเงินกู้ยืมเพื่อซื้อหุ้นของบริษัท เหมราชฯ ไปแล้วทั้งสิ้น 9,374 ล้านบาท ซึ่งจะส่งผลทำให้ดอกเบี้ยจ่ายในไตรมาส 4 ลดลงอย่างต่อเนื่องอีกด้วย
ส่วนการขายสินทรัพย์ให้กับกองทรัสต์ เพื่อการลงทุนในอสังหาริมทรัพย์ (รีทส์) ในส่วนของ HEMRAJ คาดว่าจะสามารถยื่นขออนุญาตจากสำนักงาน ก.ล.ต. ภายในปลายปีนี้ และจะสามารถดำเนินการเสร็จสิ้นได้ภายในไตรมาส 1/59 โดยคาดว่าจะมีมูลค่าประมาณ 7,000 ล้านบาท โดยในช่วงไตรมาสสุดท้ายของปี 58 บริษัทยังคงเดินหน้าขยายพื้นที่ให้เช่าคลังสินค้า และศูนย์กระจายสินค้า
รวมถึงโรงงานระดับพรีเมียมเพิ่มมากขึ้นโดยเฉพาะพื้นที่แถวบางนา-ตราด แหลมฉบังและลาดกระบัง โดยในปีนี้ตั้งเป้าการขยายพื้นที่ 200,000 ตารางเมตร และส่งมอบให้กับลูกค้าในช่วงไตรมาส 3/58 แล้วประมาณ 150,000 ตารางเมตร
นอกจากนี้ บริษัทยังเตรียมแผนยกมาตรฐานการดำเนินธุรกิจ ให้ก้าวขึ้นเป็นผู้ให้บริการครบวงจรด้านการดำเนินธุรกิจ Real Sector โดยเบื้องต้น บริษัทวางแผนจะเป็นศูนย์กลาง 4 HUBS ประกอบด้วย LOGISTIC HUB ,INDUSTRIAL HUB , UTILITY &amp; POWER HUB  และ DIGITAL HUB โดยจะเริ่มเห็นความชัดเจนในการเป็นศูนย์กลาง 4 HUBS ตั้งแต่ในปี 59 เป็นต้นไป